Τζούλιαν του Νόριτς

Η Τζούλιαν του Νόριτς (αγγλικά: Julian of Norwich) επίσης Ιουλιανή του Νόργουιτς (περ. 1343 - μετά το 1416), ήταν Αγγλίδα αναχωρήτρια μοναχή μυστικίστρια και θεολόγος του Μεσαίωνα. Τα γραπτά της, οι Αποκαλύψεις Θείας Αγάπης, είναι από τα πρώτα κείμενα γραμμένα στα μεσαιωνικά αγγλικά. Είναι επίσης τα πρώτα σωζόμενα αγγλόφωνα έργα γυναίκας, αν και είναι πιθανό κάποια ανώνυμα έργα να είχαν γυναίκες συγγραφείς. 

Δεν αγιοποιήθηκε επίσημα αλλά η μνήμη της τιμάται στις 13 Μαΐου για την Καθολική Εκκλησία και στις 8 Μαΐου για την Αγγλικανική Εκκλησία. Αναφέρεται επίσης ως «η πρώτη Αγγλίδα των  γραμμάτων» και θεωρείται από τους πιο σημαντικούς εκπροσώπους του Χριστιανικού μυστικισμού της Αγγλικής ιστορίας. 

 Βιογραφικά στοιχεία 
Η Τζούλιαν έζησε στην αγγλική πόλη Νόριτς, ένα σημαντικό εμπορικό κέντρο που είχε επίσης έντονη θρησκευτική ζωή. Κατά τη διάρκεια της ζωής της, η πόλη υπέστη τις καταστροφικές συνέπειες της Μαύρης πανώλης του 1348–1350, της Εξέγερσης των Χωρικών (η οποία επηρέασε μεγάλα τμήματα της Αγγλίας το 1381) και της καταστολής του κινήματος των Λόλαρντ. Το 1373, σε ηλικία 30 ετών αρρώστησε βαριά που νόμιζε ότι θα πέθαινε. Κατά τη διάρκεια της ασθένειάς της το 1373, είχε 16 μυστικιστικά οράματα για την Αγία Τριάδα και τη ζωή και τα Πάθη του Ιησού Χριστού. Ανάρρωσε από την ασθένειά της και αποφάσισε να περάσει το υπόλοιπο της ζωής της σε ένα απομονωμένο κελί, πιθανότατα στην εκκλησία του Αγίου Ιουλιανού στο Νόριτς. Λεπτομέρειες για την οικογένεια, την εκπαίδευση ή τη ζωή της πριν γίνει αναχωρήτρια δεν είναι γνωστές, ούτε είναι σαφές αν το πραγματικό της όνομα ήταν Τζούλιαν. Προτιμούσε να γράφει ανώνυμα και αναζητούσε την απομόνωση από τον κόσμο, είχε ωστόσο επιρροή όσο ζούσε. Πέθανε το 1416. Η πιο σημαντική πηγή για τη ζωή της είναι οι πληροφορίες που παρέχονται στις Αποκαλύψεις Θείας Αγάπης.

 Το συγγραφικό έργο 
Στο ερημητήριό της έγραψε τις εμπειρίες της, τώρα γνωστά ως Αποκαλύψεις Θείας Αγάπης, το παλαιότερο αγγλόφωνο βιβλίο γυναίκας. Τα γραπτά της υποδηλώνουν ορθή βιβλική και θεολογική γνώση. Οι Αποκαλύψεις της γράφτηκαν σε δύο αφηγήσεις: ένα μικρότερο αντίγραφο χρονολογείται γενικά παλαιότερα, ολοκληρώθηκε αμέσως μετά την ανάρρωσή της και περιέχει πολλά στοιχεία και πληροφορίες για τη ζωή και τις συνθήκες διαβίωσής της, ενώ το μεταγενέστερο είναι μια πολύ μεγαλύτερη έκδοση που γράφτηκε πολλά χρόνια αργότερα και ήταν αμιγώς θεολογικό κείμενο. Σε αυτή τη δεύτερη γραφή όλα κατευθύνονται προς το θέλημα του Θεού να σώσει όλους τους ανθρώπους. 

Σύμφωνα με τις αποκαλύψεις της, η σωτηρία, που προσφέρεται σε όλους τους ανθρώπους, θα αποκαταστήσει όλη τη δημιουργία. Η πιο διάσημη φράση της: «Όλα θα τελειώσουν καλά. Όλα τα πράγματα, όποια κι αν είναι, θα τελειώσουν καλά», στίχους που επανέλαβε ο Τ. Σ. Έλιοτ στα Τέσσερα κουαρτέτα του (1943). Το συμπέρασμά της είναι αυτό που της εμπιστεύτηκε ο Ιησούς Χριστός και το οποίο επαναλαμβάνει πολλές φορές, «όλα θα τελειώσουν καλά». Το παλαιότερο σωζόμενο αντίγραφο ενός χειρογράφου της Τζούλιαν, που έγινε από γραφέα τη δεκαετία του 1470, την αναγνωρίζει ως συγγραφέα του έργου.

 Μετάφραση στα ελληνικά 

 Αποκαλύψεις Θείου Έρωτος, μετάφραση: Βασίλης Αδραχτάς, εκδόσεις Γαβριηλίδης, 2002 

 Παραπομπές  

Κατηγορία:Μεσαιωνική ιστορία της Αγγλίας
Κατηγορία:Μεσαιωνική λογοτεχνία 
Κατηγορία:Μεσαιωνική αγγλική λογοτεχνία
Κατηγορία:Γυναίκες και θρησκεία
Κατηγορία:Μύστες (γυναίκες)
Κατηγορία:Νόριτς